Sote-yksityistäminen murtaa pohjoismaisen mallin, sanovat Suomen ja Ruotsin vasemmistojohtajat.

Ruotsin vasemmistopuolueen puheenjohtaja Jonas Sjöstedt vierailee Suomessa tiistaina 21.3. kertomassa Ruotsin kokemuksista valinnanvapausjärjestelmästä. Sjöstedt ja vasemmistoliiton puheenjohtaja Li Andersson totesivat yhteisessä tiedotustilaisuudessaan, että yksityistetyt sosiaali- ja terveyspalvelut uhkaavat pohjoismaista mallia ja sen yhteiskuntasopimusta.

– Kun varakkaiden ja terveiden ihmisten pääsy hoitoon on parantunut, mutta sairaiden ja heikommin toimeentulevien pääsy hankaloitunut, lisää se haluja ottaa yksityisiä vakuutuksia ja vähentää halua maksaa veroja, Andersson sanoo.

– On tärkeää erottaa potilaan oikeus valita hoitohenkilökunta, jota käsittääkseni lähes kaikki kannattavat Suomessa ja Ruotsissa, ja yritysten oikeus tehdä voittoja verovaroilla. Jälkimmäistä emme kannata, sanoo Sjöstedt.

Ruotsissa isoja ongelmia

Vasemmistoliitto pitää Suomen hallituksen sote-yksityistämistä erityisen vastuuttomana Ruotsin esimerkkien valossa.

– Ruotsissa yksityistäminen on johtanut isoihin ongelmiin kun yksityiset terveyskeskukset tai synnytyslaitokset ovat lopettaneet toimintansa täysin yllättäen ja maakunta on joutunut vastuuseen saman vuorokauden sisällä, kertoo Andersson.

ILMOITUS

Ruotsissa byrokratia sote-palveluissa on kautta linjan lisääntynyt ja verovaroista voittonsa saavat yritykset koostuvat suurelta osin riskisijoittajista ja pörssiyhtiöistä. Tämä sopii hoivaan huonosti ja on heikentänyt työehtoja.

Anderssonin mukaan Suomessa tarvitaan nyt aikalisä.

– Hallituksen uudistus koskisi yli 300 000 työntekijää ja lukuisia pienyrittäjiä. Heistä arviolta 200 000 siirtyisi ensin maakunnalle, joka sitten joutuisi yhtiöittämään toimintojaan. Henkilöstö joutuisi pitkäaikaiseen yt-kierteeseen.

Ruotsin vasemmisto rajoittaisi voittoja

Ruotsin hallitus on Vänsterpartietin vaatimuksesta tehnyt selvityksen terveyspalveluiden lainsäädännön muuttamisesta. Puolue haluaa muuttaa kansalaisia eriarvoistavat ja hyvinvointipalveluita yksityistävät lait.

Sjöstedtin mukaan uudet lait edellyttäisivät terveyskeskuksia perustettavaksi hoitotarpeen eikä voiton maksimoinnin perusteella.

– Lisäksi rajoittaisimme voitot sijoitettuun pääomaan ja kohtuulliseen korkoon pääomalle. Lähtökohdan tulisi olla, että voitot sijoitetaan takaisin palveluihin.

Vaikka Vänsterpartiet sallisi yleishyödylliset toimijat, säätiöt ja yhteiskunnalliset yritykset, ei suuria sairaaloita sen mielestä saa yksityistää. Puolue on tarkastanut, että sen esitykset ovat yhteensopivia Ruotsin perustuslain ja EU-oikeuden kanssa.

Kokoomuksen väitteet käsittämättömiä

Vasemmistoliitto vaatii hallituksen kiireellä ajaman ja huonosti valmistellun valinnanvapauslain hylkäämistä, mutta kannattaa maakuntien varaan rakentuvia sosiaali- ja terveyspalveluita.

– Verrokkimaa Ruotsin huonoista kokemuksista ja hallitsemattomasta yksityistämisestä on yksinkertaisesti pakko ottaa opiksi, Andersson vaatii.

Sjöstedt vieraili Suomessa oikaistakseen kokoomusministerien Petteri Orpon ja Sanni Grahn-Laasosen virheelliset väittämät vasemmistopuolueen kannoista. Orpo väitti televisiossa Vänsterpartietin kannattavan nykymallia ja Grahn-Laasonen toisti väitteet myöhemmin.

– Kiitän Petteri Orpoa tilaisuudesta saapua Suomeen oikaisemaan näitä käsittämättömiä väitteitä. Orpon väite on verrattavissa siihen, että me Ruotsissa kertoisimme RKP:n vastustavan ruotsin kieltä tai Timo Soinin olevan HLBTQ-aktivisti, Sjöstedt sivalsi.